รมว.คลัง คาดโครงการซ่อมถนน-บริหารน้ำ 5.7 หมื่นลบ.เป็นการกู้เงินในปท.
รมว.คลัง คาดโครงการซ่อมถนน-บริหารน้ำ 5.7 หมื่นลบ.เป็นการกู้เงินในปท.
25 มี.ค. 2558

นายสมหมาย ภาษี รมว.คลัง เปิดเผยว่า สำหรับโครงการซ่อมถนน และโครงการบริหารจัดการน้ำ 5.7 หมื่นล้านบาทนั้น คาดจะเป็นการกู้เงินในประเทศ เพราะต้นทุนทางการเงินในขณะนี้ ต่ำกว่าการกู้จากต่างประเทศ แต่คงยังไม่รีบกู้ตอนนี้ เพราะโครงการยังไม่เกิด อีกทั้งการเตรียมโครงการ ใช้เวลาอีก 4-5 สัปดาห์ในการคัดเลือกบริษัทที่จะมาทำงาน พร้อมทั้งเผยกู้มาตอนนี้ก็ยังไม่ได้ใช้
โดยเมื่อสัปดาห์ก่อน คณะรัฐมนตรี(ครม.) อนุมัติกรอบวงเงินการกู้เงินเพื่อ พัฒนาระบบบริหารจัดการทรัพยากรน้ำ และระบบขนส่งทางถนน ในปีงบประมาณ  58 จำนวน 5.7 หมื่นล้านบาท ซึ่งเป็นส่วนหนึ่งของวงเงินงบประมาณตลอดโครงการทั้งสิ้น 7.83 หมื่นล้านบาท ขณะที่ส่วนที่เหลือจากการกู้เงิน 5.7 หมื่นล้านบาท ในปีงบประมาณ 58 จะเป็นการกู้ในปีงบประมาณ 59 
ทั้งนี้ เอกสารที่เสนอต่อที่ ครม.ก่อนหน้านี้ ระบุว่า ให้กระทรวงการคลังกู้เงิน ตราต่างประเทศ เพื่อพัฒนาเศรษฐกิจและสังคม ในกรอบวงเงินไม่เกิน 8 หมื่นล้านบาท แต่หากภาวะตลาดเงินในประเทศเอื้ออำนวย และจะเป็นประโยชน์ต่อการพัฒนาระบบ การเงิน การคลัง และตลาดทุน กระทรวงการคลังสามารถกู้เป็นเงินบาท แทนการกู้ เงินตราต่างประเทศได้